Mičovský, Ján, minister pôdohospodárstva a rozvoja vidieka SR (2020-09-17):
Dobrý deň prajem. Vážený pán podpredseda Národnej rady, vážené panie poslankyne, vážení páni poslanci, dovoľte, aby som vám predložil návrh vládneho návrhu zákona o ekologickej poľnohospodárskej výrobe. Uvediem tento návrh aj zdôraznením faktu, že základný cieľ našej krajiny v oblasti pôdohospodárstva – zabezpečiť dostatok vlastných potravín – má, samozrejme, aj istú pododrážku. Jedna vec je dostatok a druhá vec je dostatok kvalitných. Keďže otázka kvality potravín nie je v žiadnom prípade nová, musím zdôrazniť, že ani samotná ekologická poľnohospodárska výroba nie je žiadnou novinkou. Už zákon 189/2009 hovorí o takejto činnosti a celá teraz aktivita v podobe tohto nového vládneho návrhu je daná práve povinnosťou zosúladiť tento náš cieľ vyrábať zdravo – nielen dostatočne, ale aj zdravo – zákonom, ktorý teda preberáme na základe smernice Európskej únie. Niekedy toto preberanie pôsobí tak trocha ako, hej, veľmi poslušne, že teda preberáme, lebo to niekto v Bruseli rozhodol. Chcem zdôrazniť, že tento zákon je veľmi dôležitý a jeho prebratie rozhodne nemožno chápať, ako snahu mať dobrý bod v Bruseli, ale ako snahu mať dobré, zdravé potraviny na Slovensku. Poviem niekoľko základných téz, ktoré tento zákon upravuje, a potom môžme v diskusii prípadne ísť aj na podrobnejšie vysvetlenia. Dôležité je, že v tomto zákone máme pravidlá ekologickej poľnohospodárskej výroby. Máme tu zavedenú aj pôsobnosť orgánov, ktoré tieto pravidlá majú a budú mať za úlohu, pokiaľ bude zákon v takomto znení schválený, dodržiavať a kontrolovať. Tými dvomi základnými orgánmi je Ministerstvo pôdohospodárstva a rozvoja vidieka Slovenskej republika, ako aj Ústredný kontrolný a skúšobný ústav pôdohospodársky, ktorý je jednou z organizácií v zriaďovateľskej pôsobnosti spomenutého ministerstva. V tomto zákone nachádzame práva a povinnosti tých, ktorí sa zúčastňujú celého systému ekologickej poľnohospodárskej výroby. Je tu veľmi zaujímavý moment, ktorý je istým obohatením pôvodného alebo bruselského návrhu, a to je tzv. vstupné preverenie, pretože ja som možno mohol zdôrazniť, že v súčasnosti máme v ekologickom systéme pôdohospodárskej výroby okolo 9 % územia produktívnej poľnohospodárskej plochy. Viete dobre, že aktivity, ktoré sú či už v rámci fondu, ktorý je nazvaný Z farmy na vidličku, alebo ďalších zelených ekologických aktivít spojených s pôdohospodárstvom, prichádzajú k nám úlohy, ktoré budú mať parametre možno 25 – ak to tak bude schválené – percent pôdohospodárskej pôdy, aby bolo vyťažených a užívaných v súlade s ekologickými princípmi pôdohospodárskej výroby. Nuž ak teda takáto úloha tu je, je určite potrebné, aby sme vedeli inšpirovať mnohých pôdohospodárov, aby sa rozhodli pre takýto krok. Nie je to možné donútiť, musíme ich nejakým spôsobom vedieť presvedčiť o tom, že to má význam. A teraz ten význam, keď sa aj podarí im predložiť ako zmysluplný, tak môžu sa oni dopustiť rôznych chýb, že, áno, chcem teda tak hospodáriť, ale otázka je, či má na to nejakú ozaj spôsobilosť. Nie je to jednoduché, a práve preto tu zavádzame inštitút predbežného dokazovania, alebo teda vstupného preverenia, kde umožníme, skôr ako sa dostane do tohto systému a ako by bol vystavený jeho požiadavkám a prípadne aj dôsledkom v podobe nevykonávania potom ekologických krokov aj nejakých postihov, že sa urobí ako keby próba, skúška, či spĺňa parametre, a tým pádom sa urobí taká pomocná poradenská činnosť, aby poľnohospodár vedel dopredu, či môže vstúpiť, hoci on chce, ale či má na to dostatočné parametre pôdne a všetky ďalšie náležitosti na to, aby mohol byť aktívnym činiteľom a aby mohol prispieť možno k tomu cieľu, aby 25 % pôdy Slovenska bolo využívaných ekologickým spôsobom. Je to cieľ hodný určite realizácie. Myslím, že som to dostatočne uviedol a určite netreba to rozvádzať, pretože všetci, keď si predstavíme naše stoly, tak potrebujeme mať pocit, že to, čo je na nich, je naozaj zdravé. V tomto návrhu zákona máme register prevádzkovateľov ekologickej výroby, máme tam register inšpektorátov. Je to teda inštitút, ktorý hovorí o tom, že je tu skupina organizácií, ktorá bude poverená vykonávaním kontroly ekologickej poľnohospodárskej výroby, a je tu aj register konkrétnych užívateľov, ako som spomenul. Je tam takisto v zákone vložená otázka oprávnenia a povinností týchto inšpekčných organizácií, je tu otázka pokút, ktoré sú určené za nedodržiavanie pravidiel opatrení, ktoré je potrebné vykonať na to, aby sa zistené nedostatky odstránili. Je tam aj zaujímavá vec, logá Európskej únie, ktoré sa používa na výrobky, ktoré budú pochádzať z produkcie ekologickej výroby. Takže to je v kocke úvodné slovo k tomuto zákonu, o ktorého podporu vás prosím práve kvôli tomu, že naozaj neexistuje ani jeden z nás v tejto sále, ale ani v našej krajine, ktorej slúžime, ktorý by mohol povedať, že práve tento zákon ho z nejakého dôvodu nezaujíma, lebo všetci chceme mať na stole aspoň trikrát denne zdravé potraviny. Takže je to naozaj zákon, ktorý považujeme na ministerstve pôdohospodárstva za veľmi dôležitý a o ktorého teda podporu vás týmto úctivo žiadam. Ďakujem, skončil som.